
Side 1 


Redegørelse vedr. det præhospitale beredskab i 
Hospitalsenheden Vest 's optageområde 

Hospitalsenheden Vest er som opfølgning på Regionsrådets 
behandling af "Implementering af akutbiler i 2009" af 
Planlægningsafdelingen anmodet om særlig redegørelse 1 

Af Regionsrådets beslutning fremgår, at der skal etableres 
døgndækket lægebemandet akutbil udgående fra Holstebro fra 
1.6.2009. Det fremgår af sagsfremstillingen, at der ikke er beregnet 
merudgifter i forbindelse med udvidelsen, idet ordningen forudsættes 
integreret i Hospitalsenhedens beredskab i Anæstesiologisk Afdeling. 

Det fremgår desuden af Regionsrådets beslutning, at der skal 
etableres lægebemandet akutbil i Lemvig så hurtigt som muligt, idet 
det forudsættes, at der foretages nærmere udredning inden l.maj 
2009. 2 

Forudsætningerne i 2008 

Siden 2003 blev der i det tidligere Ringkjøbing Amt i forbindelse med 
nedlægning afen række akutte beredskaber på de mindre hospitaler 
etableret en præhospitalsordning omfattende døgndækket 
anæstesisygeplejeudrykning fra de nuværende regionshospitaler 
Herning, Holstebro, Lemvig, Ringkøbing og Tarm. Der blev samtidig 


1 Mail af 19.03.2009 vedr. beskrivelse af lægebemandet akutbil i Holstebro m.m. 

2 Uddrag af referat af møde i Regionsrådet 18. marts 2009 


etableret lægeudrykning bemandet med anæstesiologer i dagtiden kl. 

08.00 - 15.00 fra begge hospitaler og skiftevis fra de to hospitaler kl. 

15.00 - 08.00 på hverdage og på døgnbasis i weekender og på 
helligdage. 

Der blev fra det tidligere Ringkjøbing Amt givet særlig bevilling til den 
præhospitale ordning til dækning af lønomkostninger og udgifter til 
entreprenøren mv. 

I foråret 2008 blev der afholdt møder mellem Hospitalsenheden Vest 
og repræsentanter fra sundhedsplanlægningen, Region Midtjylland 
vedr. den fremtidige organisation af det præhospitale område. 

Der blev med udgangspunkt i den daværende lægelige bemanding 
udarbejdet et forslag, der omfattede etablering af døgndækkende 
lægebemandede akutbiler udgående fra såvel Regionshospitalerne 
Herning som Holstebro som back-up for de eksisterende 
anæstesisygeplejerske bemandede akutbiler. Det indgik i de 
daværende forudsætninger, at lægeudrykningerne skulle være 
relativt begrænsede til de mere komplicerede tilfælde, idet det blev 
forudsat - med baggrund i erfaringerne - at anæstesisyge- 
plejerskerne i samme udstrækning som hidtil kunne klare de fleste 
tilfælde med bl.a. telemedicinsk kontakt til vagthavende 
præhospitalslæge. 

Det indgik desuden i forudsætningerne, at der kunne ske en 
integrering af præhospitalsvagterne i vagtholdende i de 
anæstesiologiske afdelinger. Dog blev det eksplicit forudsat, at der 
skulle opnås enighed ved forhandling med Overlægeforeningen vedr. 
omlægning af vagtfunktionerne ved de to anæstesiologiske 
afdelinger. 

En væsentlig baggrund for den daværende vurdering var, at 
vagtbelastningen ved Anæstesiologisk Afdeling i Holstebro ville falde 
i forbindelse med ændring af de akutte modtageforhold i 
Hospitalsenheden Vest, samtidig med der i øvrigt var et ønske om at 
integrere det præhospitale system i den forventede etablering af den 
fælles akutmodtagelse ved Regionshospitalet Herning. 

Det skal anføres, at forhandlingerne med Overlægeforeningen aldrig 
har været afholdt. De daværende ledelser i de to anæstesiologiske 
afdelinger vurderede, at det var en realistisk mulighed for, at der 
kunne opnås en aftale. 

Hospitalsledelsen godkendte i denne forbindelse oplægget og 
herunder, at det underforudsætning af et positivt udfald af 
forhandlingerne med Overlægeforeningen kunne ske udgiftsneutralt. 

Der har ikke siden foråret 2008 i Hospitalsenehden Vest været 
arbejdet konkret med planerne før det aktuelle forslag præsenteres 
for Regionsrådet. 

Den aktuelle situation i Hospitalsenheden Vest - status 

I nedenstående redegøres for den aktuelle personalesituation for 
hvad angår speciallæger i anæstesi og anæstesisygeplejersker. 

Anæstesisygeplejersker 

Med hensyn til de anæstesisygeplejebemandende akutbiler udgående 
fra de fem destinationer fungerer disse godt og uden klager. 

Ordningen er organiseret sådan, at et større antal 
anæstesisygeplejersker indgår i ordningen, idet det forudsættes, at 
alle, der deltager i udrykningsordningen også indgår i det daglige 
arbejde på anæstesifunktionerne for at opretholde de faglige 
kompetencer, som er afgørende for varetagelsen af udryknings- 
funktionerne. 

Der har hidtil ikke været problemer med rekrutteringen til ordningen. 

Anæstesilæger 

Til dækning af de to aktuelle lægebemandede akutbiler indgår for 
øjeblikket 7 speciallæger fra Herning og 7 speciallæger fra Holstebro. 
Deltagelsen i ordningen sker på frivillig basis og efter særaftale. Der 
er således med den nuværende ordning ingen integration med den 
aktuelle vagtdækning i hospitalernes beredskab. 

Der anvendes alene speciallæger i anæstesi i ordningen. Evt. 
vakancer eller i situationer, hvor der er "huller" i dækningen, 
anvendes eksterne speciallægekonsulenter. 

Udover at deltage i præhospitalsordningen indgår de deltagende 
læger i Herning i tilstedeværelsesvagt hver 9. dag og boligvagt hver 
9. dag. I Holstebro indgår lægerne i tilsvarende hver 7. dag. I samme 
forbindelse kan oplyses at 4 af speciallægerne har en alder, som i 
henhold til overenskomsten kan fravælge at deltage i 
tilstedeværelsesvagt. 

Overenskomstmæssigt kan der kun pålægges tilstedeværelsesvagt 
hver 7. dag. Der er således allerede i dag med hensyn til 
vagtbelastningen for den aktuelle stab tale om en vagtbelastning, der 
går ud over den, der kan pålægges staben af speciallæger. 

Rekrutteringssituationen for speciallæger i specialet anæstesi er på 
nationalt plan vanskelig og især uden for de store 
universitetshospitaler. En situation, som har været et stigende 
problem i Hospitalsenheden Vest i de seneste år. Den samlede 

anæstesiologiske afdeling mangler for øjeblikket 4-5 speciallæger i 
anæstesiologi og udsigterne til at rekruttere yderligere til fast 
ansættelse er bekymrende dårlig i de kommende år. 

Derudover har den nye hospitalsstruktur betydet, at der er flyttet i alt 
10 tilstedeværelsesvagter/måned varetaget af læger i 
hoveduddannelse ( ikke -speciallæger ) fra Holstebro til Herning, 
hvilket øger vagtbelastningen på speciallægerne i Holstebro. Endelig 
kan det også konstateres, at speciallægebemandingen i Holstebro i 
stigende omfang udgøres af udenlandske læger, som kræver en vis 
bagvagtsfunktion. 

Konklusion 

Den aktuelle situation er således hvad angår lægebemandingen 
ændret i forhold til situationen primo 2008. Umiddelbart betyder det, 
at der er en betydelig sårbarhed i forhold til de lægebemandede 
lægebiler og situationen kan være kritisk i forhold til en udvidelse af 
dækningsperioderne fra det nuværende niveau. 

Med hensyn til de anæstesisygeplejebemandede akutbiler er 
bemandingssituationen rimelig stabil. 

Implementering af Regionsrådets beslutning 

I nedenstående redegøres for mulighederne for at implementere 
Regionsrådets beslutning af 18. marts 2009, idet der redegøres 
særskilt for mulighederne for at implementere den lægebemandende 
akutbil i Lemvig til afløsning af den nuværende anæstesisygepleje- 
bemandede akutbil. 

Lægebilerne 

Det er fra forvaltningen oplyst, at implementeringen af de 
døgnbemandede lægebiler kan ske således, at der sker en udvidelse 
afdækningen til døgndækkende i Holstebro fra 1.6.2009 og i Herning 
fra 1.1.2010. 

Der er umiddelbart to mulige modeller for organisation af den 
samlede lægedækkede ordning udgående fra Herning og Holstebro: 

• Model 1 

Lægedækningen integreres i vagtdækningen i 
anæstesifunktionerne i henholdsvis Holstebro og Herning som 
oprindeligt forudsat idet de to biler udvides til døgndækning. 

• Model 2 

Fortsættelse af den nuværende ordning med frivillig deltagelse 
af speciallægerne og hvor der ikke sker en integrering af 
dækningen af præhospitalsordningen og hvor der sker en 
udvidelse til døgndækning. 

Model 1 - kort beskrivelse 

Model 1 tænkes implementeret med døgndækning i Holstebro fra 
1.6.2009 og i Herning fra 1.1.2010. 

For begge biler vil det blive "bagvagten" dvs. tilkaldevagten i 
henholdsvis Herning og Holstebro, der skal varetage dækning af den 
lægebemandede akutbil. "Bagvagten" opholder sig hjemme og det 
forudsættes, at akutbilen skal være parkeret ved den vagthavendes 
bopæl således udrykning kan ske herfra. Det forudsættes endvidere, 
at lægerne selv kan køre bilerne. 

Det forudsættes desuden, at de to biler supplerer hinanden således, 
at hvis den ene bil er ude i aktiv tjeneste indgår den anden bil som 
back-up i hele optageområdet. Det formodes, at det nuværende antal 
lægeudrykninger i det samlede område vil blive øget til ca. det 
dobbelte af det nuværende niveau, hvilket vil udgøre en væsentlig 
styrkelse af beredskabet. 

Modellen forudsætter, at den nuværende anæstesisygeplejeudrykning 
fortsætter uændret. 

Modellen vil kunne holdes udgiftsneutral, såfremt der ikke opstår 
uventede resultater af de nødvendige forhandlinger med Overlæge- 
foreningen. 

Endelig forudsætter modellen en afklaring af reference og 
ansvarsforhold for de læger, der indgår i ordningen, idet disse læger i 
forbindelse med "bagvagterne " vil have reference til to forskellige 
ledelser. 

Model 2 - Kort beskrivelse 

Det forudsættes at model 2 kan iværksættes tidsmæssigt som i 
model 1. 

Denne model udgøres af en fortsættelse af den nuværende 
organisation, hvor speciallægernes deltagelse beror på frivillig 
deltagelse i vagtordningen, ider der ikke vil være tale om integration i 
vagtdækningen af hospitalerne. 

Denne ordning vil betyde en merudgift til betaling af lægerne da 
arbejdstiden for disse vil blive udvidet. 

Skal der opretholdes udgiftsneutralitet vil det utvivlsomt blive 
nødvendigt at nedlægge/reducere anæstesisygeplejerske- 
udrykningerne i Herning og Holstebro, idet der således alene herfra 

vil være dækning med lægebetjente biler, som til gengæld får en 
betydelig øgning af antal udrykninger. 

Konklusion 

Det er med forbehold for de nævnte forhandlinger med 
Overlægeforeningen hospitalsledelsens vurdering, at der kan ske en 
udvidelse af dækningstiden for de lægebemandede akutbiler fra 
Holstebro fra den 1.6.2009 og i Herning fra 1.1.2010 og at det kan 
ske udgiftsneutralt. 

Der er i Hospitalsenheden Vest enighed om, at man foretrækker 
model 1, idet den nuværende anstesisygeplejerskefunktion fra de fem 
destinationer fungerer meget tilfredsstillende samtidig med man kan 
reducere forbruget af de sparsomme speciallægeressourcer. 

Forhandlinger med Overlægeforeningen 

Såfremt man ønsker model 1 indført haster det med at få iværksat 
forhandlingerne med Overlægeforeningen med henblik på at kunne 
varsle ændringerne i de eksisterende vagtordninger og herunder at få 
nødvendige aftaler på plads. 

Det anbefales, at forhandlingerne gennemføres i Hospitalsenheden 
Vest evt. med deltagelse fra regionen. 

Lægebemandet akutbil placeret i Lemvig 

Som nævnt er der anæstsisygeplejerskebemandet akutbil placeret i 
Lemvig på døgnbasis. Denne ordning har fungeret siden 2003. 

Såfremt der skal etableres lægebemandet akutbil kan lægebe- 
mandingen af bilen ikke gennemføres med den nuværende 
bemanding med speciallæger i anæstesi i Hospitalsenheden Vest. 

Etableringen vil således kræve enten nyansættelse af min. 6 
speciallæger yderligere eller anvendelse af eksterne konsulenter. 

Rekrutteringssituationen for speciallæger i anæstesiologi er ganske 
vanskelig og det må - uden det er undersøgt konkret - anses for 
nærmest umuligt at det nævnte antal speciallæger kan rekrutteres til 
en fast ansættelse i Hospitalsenheden Vest, idet der allerede mangler 
4-5 speciallæger trods ihærdige rekrutteringsforsøg. 

Alternativet til rekruttering af fastansatte læger vil være anvendelse 
af eksterne konsulenter. I den forbindelse skal man være 
opmærksom på, at en speciel fordelagtig aflønning af konsulenterne 
vil kunne begrænse mulighederne for at rekruttere speciallæger til 
deltagelse først og fremmest i vagtordningerne i Herning og 
Holstebro. 

Meromkostningerne ved etablering af lægedækket akutbil i Lemvig vil 
med udgangspunkt i beregningerne for lægebilen i Viborg andrage ca. 
4.3 mio kr, idet de samlede lønomkostninger i 2008 til anæstesisyge- 
plejerskerne androg ca. 2,1 mio kr. ( 6,4 mio kr - 2,1 mio kr ). Hertil 
kommer udgifterne til entreprenøren. 

Hospitalsenheden Vest står til rådighed for yderligere uddybning af 
ovenstående. 


Venlig hilsen 


Per Østergaard Jensen 
cheflæge 

